中秋同諸子九曲泛月
作者：虞億
朝代：宋

paragraphs: 名山閲萬古，明月來幾時。
顧遊屬中秋，萬里雲霧披。
心閒境亦靜，月滿山不移。
况茲九曲溪，正漾清漣漪。
呼舟星村來，十客琴觴隨。
此客俱不凡，灑落同襟期。
居然命釣艇，造席不復疑。
陶兀入醉鄉，伴我老不羈。
臨流振衣袂，颯颯剛風吹。
銀盤轉巖阿，兩川光渺瀰。
崚嶒大王峰，嵌竇渺可窺。
雲軿與鳳釵，來往誰可知。
但聞山桂香，繽紛落殘巵。
酒酣各言志，抗論不少卑。
諸君愛軒冕，許身臯與夔。
矯首青雲衢，塵鞅甘羈縻。
那知涉幻境，百歲黍一炊。
風波世上險，日月壺中遲。
何如歸此山，相樂從希夷。